Tliet żviluppi separati f'Birżebbuġa, l-Iklin u l-Ħamrun twaqqfu mill-Qorti wara li l-NGO Din l-Art Ħelwa fetħet numru ta' appelli. L-NGO qalet fi stqarrija t-Tlieta li kienet oġġezzjonat għat-tliet żviluppi proposti separati, u kompliet bi proċeduri quddiem it-Tribunal ta' Reviżjoni tal-Ambjent u l-Ippjanar u quddiem il-Qorti tal-Appell. Id-drive-thru fl-Iklin Din l-Art Ħelwa qalet li l-Qorti kkonfermat id-deċiżjoni tat-tribunal li jirrevoka l-permess għal drive-thru fuq art barra miż-żona tal-iżvilupp (ODZ) fl-Iklin li kien ħareġ mill-Kummissjoni tal-Ippjanar lura f'Settembru tal-2019. L-NGO kienet ressqet appell li kkontesta d-deċiżjoni tal-Kummissjoni tal-Ippjanar li tapprova l-iżvilupp barra ż-żona tal-iżvilupp fuq il-bażi ta' 'impenji' fil-viċinanzi. Dawn l-impenji għall-proġetti kienu ġew ippreżentati mill-perit tal-applikazzjoni stess, il-konsulent tal-gvern Robert Musumeci. Din l-Art Ħelwa argumentat li drive-thru komplut b'imwejjed u siġġijiet fuq art ikkaratterizzata bħala waħda agrikola kienet "forma ta' żvilupp li mhux meħtieġ u mhux ġustifikat" u ma kinietx permissibbli taħt l-ebda policy applikabbli. L-'impenji' li semmew ir-rikorrenti kienu kompletament irrilevanti, b'uħud kienu jappartjenu għal żviluppi li lanqas biss kienu ġew approvati. L-appell ippreżentat fil-Qorti minn Musumeci ma ntlaqax hekk kif il-Qorti kkonfermat id-deċiżjoni tat-tribunal li tilqa' l-appell ta' Din l-Art Ħelwa u tirrevoka l-permess, qalet l-NGO. Blokka appartamenti ta' 7 sulari f'Birżebbuġa F'Lulju tal-2021, Din l-Art Ħelwa ressqet appell quddiem il-Qorti wara li t-tribunal kien iddaħħak bit-tħassib tal-NGOs dwar blokk ta' appartamenti ta' 7 sulari li kien ġie approvat maġenb ringiela ta' 10 townhouses skedati tul ix-xatt ta' Birżebbuġa. Oriġinarjament, Din l-Art Ħelwa kienet ressqet appell kontra l-approvazzjoni tal-Kummissjoni tal-Ippjanar tal-blokk ta' appartamenti ta' 7 sulari lura f'Diċembru 2019. It-tribunal deher li jirrikonoxxi ħafna mit-tħassib imqajjem minn Din l-Art Ħelwa iżda flok irrevoka l-iżvilupp, sempliċiment naqsu għal 6 sulari. Din l-Art Ħelwa appellat id-deċiżjoni tat-tribunal quddiem il-Qorti fejn sostniet li ma kienx aċċettabbli li ssir mingħajr ma qatt saret xi viżwali jew valutazzjonijiet biex jiġi aċċertat li żvilupp ta' 6 sulari b'xi mod ikollu impatt inqas negattiv fuq ir-ringiela ta' bini skedat mill-iżvilupp oriġinali ta' 7 sulari. Din l-Art Ħelwa kkontestat ukoll l-interpretazzjoni tat-tribunal tal-għoli tal-bini permissibbli tas-sit, li b'mod żbaljat kien ikkunsidrat bħala 4 sulari flimkien ma' semibasement meta ma jeżistux semibasements fuq is-sit jew xi townhouse oħra tul Triq San Patrizju. Il-Qorti tal-Appell iddeċidiet favur Din l-Art Ħelwa u rrevokat id-deċiżjoni tat-tribunal. Il-każ issa se jerġa' jinstema' mit-tribunal magħmul minn membri differenti tal-bord li ġew ordnati jieħdu deċiżjoni abbażi tas-sentenza finali tal-Qorti. Il-każ se jintbagħat lura lid-Direttorat tal-Ippjanar biex jerġa’ jiġi kkunsidrat u evalwat mis-Sovrintendenza tal-Wirt Kulturali. Żieda fis-sulari f’dar fil-Ħamrun Din l-Art Ħelwa kkontestat id-deċiżjoni tat-Tribunal li joħroġ permess għal żewġ sulari addizzjonali f’dar fil-Ħamrun. Fl-appell tagħha lill-Qorti, Din l-Art Ħelwa saħqet li ma kienx hemm bażi għal dan il-permess. Skont il-policy għal siti f’Urban Conservation Areas, l-għoli permessibli jkun determinat fuq il-bażi tal-għoli prevalenti li jiddefinixxi l-pajsaġġ tat-triq. F’dan il-każ, id-dar eżistenti kienet diġà fl-għoli li jikkaratterizza t-triq, għalhekk kwalunkwe sular addizzjonali kien ikun qed jikser din il-policy ċara. Il-Qorti tal-Appell iddeċidiet favur Din l-Art Ħelwa u rrevokat id-deċiżjoni tat-tribunal, u b’hekk ħassret il-ħruġ tal-permess. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta’ Newsbook minn hawn . .td_uid_3_61b9c1bcb3bd7_rand.td-a-rec-img{text-align:left}.td_uid_3_61b9c1bcb3bd7_rand.td-a-rec-img img{margin:0 auto 0 0}